b'\n_START_ARTICLE_\nMagic: The Gathering\n_START_PARAGRAPH_\n"Magic: The Gathering" (l\xc3\xbchend MTG, nime l\xc3\xbchivorm "Magic") on \xc3\xbcks maailma esimesi kogumiskaardim\xc3\xa4nge._NEWLINE_M\xc3\xa4ngu t\xc3\xb6\xc3\xb6tas v\xc3\xa4lja Richard Garfield, 1993. aastal hakkas seda tootma Ameerika \xc3\x9chendriikide rollim\xc3\xa4ngufirma Wizards of the Coast, millest hiljem on saanud m\xc3\xa4ngutootja Hasbro t\xc3\xbctarfirma. "Magic" on j\xc3\xa4tkuvalt eluj\xc3\xb5uline, hinnanguliselt on sellel kaksteist miljonit m\xc3\xa4ngijat 2011. aasta seisuga. "Magicut" m\xc3\xa4ngivad kaks v\xc3\xb5i enam m\xc3\xa4ngijat, kasutades tr\xc3\xbckitud v\xc3\xb5i virtuaalset kaardipakki (m\xc3\xa4ngu ametlikus veebiversioonis "Magic: The Gathering Online" v\xc3\xb5i muudes m\xc3\xa4nguprogrammides).\n_START_SECTION_\nM\xc3\xa4ngu sisu\n_START_PARAGRAPH_\nIga m\xc3\xa4ng kujutab endast lahingut v\xc3\xb5imsate v\xc3\xb5lurite (planeswalkers \xe2\x80\x93 ligikaudses t\xc3\xb5lkes \'maailmade vahel k\xc3\xb5ndijad\') vahel, kes kasutavad kaartidel kujutatud loitse, v\xc3\xb5luj\xc3\xb5uga esemeid ja olendeid vastasega v\xc3\xb5itlemiseks. Kaardid kasutavad viit t\xc3\xbc\xc3\xbcpi mana, mida t\xc3\xa4histatakse v\xc3\xa4rvikoodidega (valge, must, sinine, punane ja roheline). "Magicus" v\xc3\xb5itmiseks on vaja nii \xc3\xb5nne kui ka strateegiat. Ehkki m\xc3\xa4ngu algne kontseptsioonis kasutati rohkelt motiive rollim\xc3\xa4ngudest nagu "Dungeons & Dragons", ei sarnane "Magicu" m\xc3\xa4ngimine kuigiv\xc3\xb5rd fantaasiap\xc3\xb5histe rollim\xc3\xa4ngude m\xc3\xa4ngimisega, kuid selles on ka m\xc3\xa4rksa enam kaarte ja keerukamad reeglid kui traditsioonilistes kaardim\xc3\xa4ngudes.\n_START_SECTION_\nTurniirid\n_START_PARAGRAPH_\nWizards of the Coast on t\xc3\xb6\xc3\xb6tanud v\xc3\xa4lja rahvusvahelise turniiris\xc3\xbcsteemi, samuti on tekkinud elukutseliste m\xc3\xa4ngijate kogukond ja ulatuslik kasutatud kaartide turg. Haruldaste kogumisobjektidena ja m\xc3\xa4ngu v\xc3\xa4\xc3\xa4rtuse t\xc3\xb5ttu v\xc3\xb5ivad "Magicu" kaardid olla ka rahaliselt suure v\xc3\xa4\xc3\xa4rtusega. 2005. aastal m\xc3\xbc\xc3\xbcdi \xc3\xbcks "Black Lotus" 20 000 USA dollari eest._NEWLINE_M\xc3\xa4ngust ilmub alatasa uusi versioone, kus on muudetud kaartide sisu, m\xc3\xa4ngumaailmu ja reegleid.'